ཚིམ་པ་

ཚིམ་པ་ཞེས་པ་ནི་བྱང་ཆུབ་ཀྱི་སེམས་ཀྱི་མཐུས་སེམས་ཅན་རྣམས་ལ་བདེ་བའི་ལོངས་སྤྱོད་ཀུན་གྱིས་ངོམས་པར་སྤྲད་པའི་བྱེད་ལས་ལ་གོ
སྒྲ་བཤད།
བདེ་བ་ཀུན་གྱིས་ལུས་སེམས་ཀྱི་ཚོར་བ་ངོམས་ཤིང་ཚིམ་པས་ན་དེ་ལྟར་བརྗོད་དོ། །
 མཚན་ཉིད། 
བྱང་ཆུབ་ཀྱི་སེམས་ཀྱི་མཐུས་སེམས་ཅན་རྣམས་ལ་བདེ་བ་ཀུན་གྱིས་ངོམས་པར་བྱེད་པ་དེ་ནི་ཚིམ་པའི་ངོ་བོ་ཡིན།
 ནང་དོན། 
རྩ་བའི་ཁྱད་པར། ཚིམ་པ་ཞེས་པ་ནི་སྤྱིར་བདེ་བ་ཀུན་གྱིས་ལུས་སེམས་ཀྱི་ཚོར་བ་ངོམས་ཤིང་ཡིད་ཚིམ་པའི་ཚུལ་ཅན་ཞིག་ལ་ཟེར་བ་ཡིན། ཁྱད་པར་དུ་སྤྱོད་འཇུག་གི་ནང་དུ་བྱང་ཆུབ་ཀྱི་སེམས་ཀྱི་ཕན་ཡོན་གྱི་ཆ་ནས་བརྗོད་པ་ཡིན།
བདེ་བ་ཀུན་གྱིས་ཚིམ་པ། "བདེ་བས་ཕོངས་པ་རྣམས་ལ་བྱམས་པ་ཆེན་པོའི་སྒོ་ནས་མཐོ་རིས་དང་ཐར་བའི་བདེ་བ་ཀུན་གྱིས་ལུས་སེམས་ཚིམ་པར་བྱེད་པ།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཞེས་པའི་དོན་ནི། བདེ་བ་མེད་པར་སྡུག་པའི་སེམས་ཅན་རྣམས་ལ་བྱམས་པ་ཆེན་པོས་ལྷ་དང་མིའི་བདེ་བ་དང་། ཐར་པའི་བདེ་བ་གཉིས་ཀས་ལུས་སེམས་ཀྱི་ཚོར་བ་ཚིམ་པར་བྱེད་པ་ཡིན།
གནས་སྐབས་དང་མཐར་ཐུག "བྱམས་པ་ཆེན་པོའི་སྒོ་ནས་གནས་སྐབས་དང་མཐར་ཐུག་གི་བདེ་བ་ཀུན་གྱིས་ཚིམ་པར་བྱེད་པ་དང་།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་པའི་དོན་ནི། བྱམས་པ་ཆེན་པོས་ད་ལྟ་ལམ་སྒྲུབ་རྒྱུའི་དུས་སུ་ཐོབ་པའི་བདེ་བ་དང་། ཕྱི་མ་འབྲས་བུ་ཐོབ་པའི་དུས་སུ་ཐོབ་པའི་བདེ་བ་གཉིས་ཀས་ཚིམ་པར་བྱེད་པ་ཡིན།
སྡུག་བསྔལ་དང་བྱེད་ལས། "བདེ་བ་ཙམ་གྱིས་ཚིམ་པ་སྐྱེད་པ་ནི་མ་ཡིན་གྱི་འོན་ཀྱང་སྡུག་བསྔལ་ཐམས་ཅད་དེ། གཟིར་བ་མཐའ་དག་གི་ཚོར་བ་གཅོད་བྱེད་ཅིང་སྟེ་ཞི་བར་ཡང་བྱེད་དོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པའི་དོན་ནི། ཚིམ་པ་ནི་བདེ་བ་སྐྱེད་པ་ཙམ་མིན་པར་སྡུག་བསྔལ་ཐམས་ཅད་ཞི་བར་བྱེད་པ་ཡང་ཡིན། དཔེར་ན་ནད་པ་ཞིག་ལ་སྨན་སྦྱིན་པས་ནད་ཞི་བར་བྱས་ལ་བདེ་བ་ཡང་བསྐྱེད་པ་ལྟར་རོ། །མཐར་ཐུག་གི་དོན། "མངོན་མཐོ་དང་ངེས་ལེགས་ཀྱི་བདེ་བ་ཀུན་གྱིས་ཚིམ་པར་བྱེད་པ།"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཞེས་པའི་དོན་ནི། ཚིམ་པ་ནི་མཐར་ཐུག་ཏུ་གཙོ་བོ་གཉིས་ཀས་ཚིམ་པར་བྱེད། འདི་ལ་ལྷ་མིའི་བདེ་བ་ཟེར་བའི་མངོན་མཐོ་དང་། ཐར་པ་དང་སངས་རྒྱས་ཀྱི་བདེ་བ་ཟེར་བའི་ངེས་ལེགས་གཉིས་ཡོད།
བྱང་ཆུབ་སེམས་ཀྱི་ཕན་ཡོན། "སེམས་ཅན་གྱི་འགྲོན་ཆེན་མང་པོ་རྣམས་བདེ་བས་ཚིམ་པར་བྱེད་པ་ཡིན་ནོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་པའི་དོན་ནི། བྱང་ཆུབ་ཀྱི་སེམས་ཀྱི་ཕན་ཡོན་ནི་འཁོར་བར་འཁྱམས་ཤིང་བདེ་བ་ཡོང་བར་འདོད་པའི་སེམས་ཅན་མང་པོ་རྣམས་བདེ་བས་ཚིམ་པར་བྱེད་པ་ཡིན།
བདེ་བ་ཐམས་ཅད་ཀྱིས་ངོམས་པ། "བདེ་བ་ཐམས་ཅད་ཀྱིས་ངོམས་པར་བྱེད་པའི་ཕྱིར་རོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པའི་དོན་ནི། ཚིམ་པ་ནི་བདེ་བ་ཞིག་ཡིན། དེ་ཡང་བདེ་བ་ཐམས་ཅད་ཀྱིས་ངོམས་པར་བྱེད་པ་ཡིན། དེས་ན་ཚིམ་པ་དང་ངོམས་པ་ནི་དོན་གཅིག་གོ །
 བྱེད་ལས། 
སེམས་ཅན་གྱི་འགྲོན་ཆེན་ཚིམ་པ། "བདེ་བ་སྒྲུབ་པའི་ཐབས་མཆོག་ཏུ་ཉེ་བར་གནས་ཏེ་སེམས་ཅན་གྱི་འགྲོན་ཆེན་ཚིམ་པར་བྱེད་པ་ཡིན་ཏེ།"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཞེས་གསུངས་པ་ནི། བྱང་ཆུབ་ཀྱི་སེམས་ནི་བདེ་བ་སྒྲུབ་པའི་ཐབས་ཀུན་ལས་མཆོག་ཏུ་གྱུར་པ་ཞིག་ཡིན་ལ། དེས་འཁོར་བར་འཁྱམས་པའི་སེམས་ཅན་ཐམས་ཅད་ཀྱི་འགྲོན་ཆེན་མང་པོ་རྣམས་བདེ་བས་ཚིམ་པར་བྱེད་པ་ཡིན།
བྱམས་པ་ཆེན་པོའི་སྒོ་ནས། "བྱམས་པ་ཆེན་པོས་བདེ་བ་ཀུན་གྱིས་ཚིམ་པར་བྱེད་པ་དང།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།  ཞེས་གསུངས་པ་ནི། སེམས་ཅན་རྣམས་ཚིམ་པར་བྱེད་པའི་ཐབས་གཙོ་བོ་ནི་བྱམས་པ་ཆེན་པོ་ཡིན་ཞིང་། དེས་བདེ་བའི་རྣམ་པ་ཀུན་གྱིས་སེམས་ཅན་རྣམས་ཚིམ་པར་བྱེད་པ་ཡིན།
 ལུང་ཁུངས།